**MÄÄRUS**

**Järva valla koerte ja kasside pidamise eeskiri EELNÕU 2. lugemine**

|  |  |  |
| --- | --- | --- |
| Ambla |  | 21.03.2018 nr 1-4/2018/49 |

Määrus kehtestatakse kohaliku omavalitsuse korralduse seaduse § 22 lõike 1 punkti 362 alusel.

**§ 1. Üldsätted**

(1) Koerte ja kasside pidamise eeskirjas (edaspidi *eeskiri*) sätestatakse Järva valla haldusterritooriumil elava, tegutseva või viibiva loomapidaja kohustused koerte ja kasside (edaspidi *looma*) pidamisel.

(2) Eeskiri on kohustuslik täitmiseks kõigile füüsilistele ja juriidilistele isikutele, kelle omandis või valduses loom on (edaspidi *loomapidaja*).

(3) Järva valla haldusterritooriumil alaliselt elavate kiibistatud loomade üle peetakse arvestust üle-eestilises lemmikloomaregistris ([www.llr.ee](http://www.llr.ee)).

(4) Eeskirjas reguleerimata küsimustes lähtutakse loomakaitseseaduses, veterinaarkorralduse seaduses, loomatauditõrje seaduses ning teistes loomapidamist reguleerivates õigus- ja haldusaktides sätestatust.

(5) Eeskirjas kasutatakse mõisteid järgmises tähenduses:

1) **loom** – koer ja kass;

2) **loomapidaja** – isik, kellele loom kuulub või kes tegeleb loomapidamisega rendi või muu selletaolise suhte alusel loomaomanikuga;

3) **lemmikloomaregister** - avalik portaal, mille kaudu saab loomapidaja, kohalik omavalitsus ning veterinaararst loomaomanikele kuuluvaid loomi registreerida, tutvuda oma registriandmetega, otsida loomi kiibinumbri järgi, lisaks veel tutvuda varjupaigas ootavate loomadega ning lisada ise kuulutusi kadunud või leitud lemmikloomade kohta;

4) **hulkuv loom** – omanikuta või loomapidaja juurest lahti pääsenud koer või kass;

5) **varjupaik** – hulkuvate loomade pidamiseks ettenähtud koht;

6) **avalik koht** – igasugune territoorium, rajatis, hoone või ruum, mis on antud üldiseks kasutamiseks või on üldkasutatav (tänav, tee, park, haljasala, kalmistu, estraadilava, turg, rand, suplemiskoht või muu puhkeala, vaateplatvorm, hoov, hoone, rajatis, toitlustusettevõte, baar, kauplus, võimla, käimla, ettevõte, elamu, trepikoda, ühissõiduk jms).

**§ 2. Looma pidamine, kiibistamine ja hoidmine**

(1) Looma pidamisel tuleb lähtuda loomakaitseseaduses, loomatauditõrje seaduses ning põllumajandusministri 24.07.2008 määruses nr 76 „Lemmikloomade pidamise nõuded“ sätestatust.

(2) Looma on lubatud pidada loomapidajale kuuluvas või tema valduses olevas ehitises või territooriumil, mis peab olema piiratud nii, et loom sealt omal tahtel välja ei pääseks.

(3) Loomapidaja peab koera kolmandaks elukuuks mikrokiibiga märgistama ja registreerima lemmikloomaregistris. Juhul, kui omandatakse vanem koer, tuleb koer märgistada ja registreerida looma omandamisest ühe kuu jooksul. Kasside kiibistamine ja registreerimine on soovituslik.

(4) Loomapidaja on kohustatud tiheasustusalal paigaldama territooriumi sissepääsu juurde koera olemasolust informeeriva hoiatussildi. Hajaasustusalal on territooriumi märgistamine soovituslik.

(5) Loomapidaja peab tagama ametiülesandeid täitva isiku ohutu pääsemise territooriumile.

(6) Loomapidaja peab tagama, et loom ei häiriks ega ohustaks inimesi. Loomapidaja kannab vastutust kõigi looma tegudest tulenevate tagajärgede eest.

(7) Korterelamu üldkasutatavates ruumides või territooriumil loomaga viibides on loomapidaja kohustatud järgima avalikku korda ja korteriomanike kokkuleppel kehtestatud korda - või muid elamu ühist haldamist käsitlevaid dokumente.

**§ 3. Loomaga avalikus kohas viibimine**

(1) Avalikus kohas loomaga viibimisel tuleb tagada teiste loomade, inimeste ja vara ohutus ning avalik kord. Selleks peab kasutama jalutusrihma, vajadusel kandevahendit või suukorvi.

(2) Jalutusrihmata avalikus kohas on lubatud viibida vaid teenistuskoeral teenistusülesannete täitmisel.

(3) Koera võib jätta lahtipääsemist välistaval moel kinniseotuna ning vajadusel suukorviga avalikku kohta ajaks, mil loomapidaja viibib lähedalasuvas hoones või lähedalasuval territooriumil, kui sellega ei ohustata koera tervist, avalikku korda, teisi inimesi või loomi ning loomapidaja eemalviibimine jääb mõistliku aja piiridesse.

(4) Pimedal ajal jalutades on soovitatav loomale kinnitada helkurrihm, helkurvöö või muu sarnane ese.

(5) Loomapidaja on kohustatud koheselt koristama oma looma tekitatud reostuse.

(6) Loomapidajal on keelatud:

1) looma ujutamine ja pesemine avalikes supluskohtades;

2) viibida loomaga vastava keelumärgiga tähistatud kohas.

(7) Käesoleva paragrahvi lõike 5 punktis 2 sätestatu ei kehti pimeda inimese juhtkoera ja teenistusülesannet täitva erikoolituse saanud teenistuskoera suhtes.

**§ 4. Lemmikloomaregistrisse andmete sisestamine ja muutmine**

(1) Lemmikloomaregistrisse sisestab kiibistatud looma andmed:

1) loomapidaja (lemmikloomaregistri e-teeninduses);

2) Järva Vallavalitsuse kui ametiasutuse vastav teenistuja (edaspidi *ametnik*) loomapidaja esitatud ankeedi alusel (lisa määrusele);

3) veterinaararst loomapidaja esitatud andmete alusel.

(2) Ametnik sisestab andmed lemmikloomaregistrisse hiljemalt 10 tööpäeva jooksul pärast ankeedi saamist.

(3) Lemmikloomaregistrisse sisestatakse järgmised loomapidaja andmed:

1) isikukood;

2) ees- ja perekonnanimi;

3) telefon;

4) e-posti aadress;

5) aadress rahvastikuregistri järgi ning kontaktaadress, kui see erineb rahvastikuregistri aadressist.

(4) Lemmikloomaregistrisse sisestatakse järgmised looma andmed:

1. nimi
2. liik;
3. tõug;
4. kiibinumber;
5. eritunnused;
6. sünniaeg;
7. sugu;
8. vaktsineerimise kuupäev;
9. kiibi paigaldanud veterinaararsti nimi.

(5) Lemmikloomaregistris saab:

1) loomapidaja muuta oma telefoninumbrit, e-posti aadressi ning sisestada looma surmaaja;

2) ametnik või veterinaararst muuta loomapidaja ja looma andmeid.

(6) Looma surma korral peab loomapidaja 14 päeva jooksul tegema lemmikloomaregistris vastavasisulise märke või teavitama ametnikku vastava märke tegemiseks.

**§ 5. Hulkuvad loomad**

(1) Hulkuvate loomade püüdmist korraldab Järva Vallavalitsus ametiasutusena (edaspidi *ametiasutus*) või Järva vallaga lepingu sõlminud varjupaik (edaspidi *varjupaik*), kui loomapidaja ise ei korralda tema juurest lahti pääsenud looma püüdmist.

(2) Looma püüdja asub püütud looma omanikku kindlaks tegema koheselt, kontrollides esimesel võimalusel loomal kiibi olemasolu. Kui omanik on võimalik kindlaks teha, tagastab püüdja looma omanikule.

(3) Loom, kelle omanikku ei ole võimalik kindlaks teha, toimetatakse varjupaika.

(4) Püütud looma hoitakse varjupaigas vähemalt 14 päeva arvates hulkuva looma kirjelduse avalikustamisest varjupaiga veebilehel või Järva valla veebilehel.

(5) Kui omaniku juurest lahti pääsenud looma kinnipüüdmise ja varjupaika toimetamise korraldab ametiasutus või varjupaik, kannab looma püüdmis- ja ülalpidamiskulud loomaomanik.

(6) Keelatud on hulkuvate loomade toitmine avalikus kohas, kus see võib häirida või tekitada ohtlikke olukordi inimestele või reostada avalikku kohta.

**§ 6. Vastutus**

(1) Looma tegevuse eest, samuti looma viibimise eest väljaspool loomapidaja järelevalvet, vastutab loomapidaja.

(2) Koerte ja kasside pidamise eeskirja rikkumisel karistatakse kohaliku omavalitsuse korralduse seaduse § 663 alusel.

(3) Eeskirjas sätestatud väärtegude kohtuvälised menetlejad on ametiasutus ning Politsei- ja Piirivalveamet. Eeskirja § 2 lõikes 1 viidatud õigusaktides sätestatud väärtegude kohtuvälised menetlejad on Keskkonnainspektsioon, Veterinaar- ja Toiduamet ning Politsei- ja Piirivalveamet.

(4) Järelevalvet eeskirja täitmise üle teostab vastav ametnik.

**§ 7. Määruste kehtetuks tunnistamine**

(1) Albu Vallavolikogu 20.02.2003 määrus nr 5 „Koerte ja kasside pidamise eeskirja kehtestamine“ tunnistatakse kehtetuks.

(2) Ambla Vallavolikogu 16.05.2013 määrus nr 7 „Ambla valla koerte ja kasside pidamise eeskiri“ tunnistatakse kehtetuks.

(3) Ambla Vallavolikogu 16.05.2013 määrus 6 „Ambla valla lemmikloomade registri põhimäärus“ tunnistatakse kehtetuks.

(4) Imavere Vallavolikogu 20.05.2010 määrus nr 13 „Koerte ja kasside pidamise eeskiri” tunnistatakse kehtetuks.

(5) Imavere Vallavolikogu 17.06.2010 määrus nr 15 „Imavere valla lemmikloomade registri asutamise ja pidamise põhimäärus“ tunnistatakse kehtetuks.

(6) Järva-Jaani Vallavolikogu 30.12.2010 määrus nr 29 „Järva-Jaani valla lemmikloomade registri asutamine ja lemmikloomade registri pidamise põhimääruse kinnitamine“ tunnistatakse kehtetuks.

(7) Kareda Vallavolikogu 21.06.2011 määrus nr 11 „Koerte ja kasside pidamise eeskiri“ tunnistatakse kehtetuks.

(8) Kareda Vallavolikogu 17.05.2011 määrus nr 8 „Kareda valla lemmikloomade registri põhimäärus“ tunnistatakse kehtetuks.

(9) Koeru Vallavolikogu 24.04.2003 määrus nr 8 „Koeru valla koerte ja kasside pidamise eeskiri“ tunnistatakse kehtetuks.

(10) Koigi Vallavolikogu 11.11.2010 määrus nr 20 „Koigi valla koerte, kasside ja teiste lemmikloomade pidamise eeskiri“ tunnistatakse kehtetuks.

**§ 8. Määruse jõustumine**

Määrus jõustub kolmandal päeval pärast Riigi Teatajas avaldamist.

Jüri Ellram

Vallavolikogu esimees

**Seletuskiri**

**Järva Vallavolikogu määruse „Järva valla koerte ja kasside pidamise eeskiri“ eelnõule**

Eelnõu esitab Järva Vallavalitsus.

Seletuskiri on koostatud Järva Vallavolikogu töökorra § 22 lõikest 1 tulenevalt järgmiselt:

1. Õigusakti vastuvõtmise vajalikkuse põhjendus, mõjude analüüs ning kas ja kuidas on tagatud erinevate huvide tasakaalustatud esindamine.

Järva valla koerte ja kasside pidamise eeskirjaga sätestatakse Järva valla territooriumil elava, tegutseva või viibiva loomapidaja kohustused lemmikloomade pidamisel. Koera ja/või kassi peetakse inimese isiklikuks meelelahutuseks või seltsi pakkuva loomana. Nimetatud eeskiri reguleerib koera ja kassi pidamise korda suhetes kaaskodanikega ning avalikus kohas viibimisega. Nii on eeskirjades kehtestatud reeglid, mis puudutavad looma pidamisel nii loom enda kui kaaskodanike turvalisust ja heakorda.

2) Milliste õigusaktidega on käesoleval ajal küsimus reguleeritud.

Määrus kehtestatakse kohaliku omavalitsuse korralduse seaduse § 22 lõike 1 punkti 362alusel. Looma pidamisel ning eeskirjaga reguleerimata küsimustes tuleb lähtuda loomakaitseseaduses, loomatauditõrje seaduses ning põllumajandusministri 24. juuli 2008.a määruses nr 76 „Lemmikloomade pidamise nõuded“ sätestatust.

3) Milliseid valla õigusakte on vaja kehtetuks tunnistada või muuta õigusakti vastuvõtmisel.

Kehtetuks on vaja tunnistada:

(1) Albu Vallavolikogu 20.02.2003 määrus nr 5 „Koerte ja kasside pidamise eeskirja kehtestamine“ tunnistatakse kehtetuks.

(2) Ambla Vallavolikogu 16.05.2013 määrus nr 7 „Ambla valla koerte ja kasside pidamise eeskiri“ tunnistatakse kehtetuks.

(3) Ambla Vallavolikogu 16.05.2013 määrus 6 „Ambla valla lemmikloomade registri põhimäärus“ tunnistatakse kehtetuks.

(4) Imavere Vallavolikogu 20.05.2010 määrus nr 13 „Koerte ja kasside pidamise eeskiri” tunnistatakse kehtetuks.

(5) Imavere Vallavolikogu 17.06.2010 määrus nr 15 „Imavere valla lemmikloomade registri asutamise ja pidamise põhimäärus“ tunnistatakse kehtetuks.

(6) Järva-Jaani Vallavolikogu 26.05.2011 määruse nr 8 „Järva-Jaani valla korra eeskirjad“ § 24 – 30 tunnistatakse kehtetuks.

(7) Järva-Jaani Vallavolikogu 30.12.2010 määrus nr 29 „Järva-Jaani valla lemmikloomade registri asutamine ja lemmikloomade registri pidamise põhimääruse kinnitamine“ tunnistatakse kehtetuks.

(8) Kareda Vallavolikogu 21.06.2011 määrus nr 11 „Koerte ja kasside pidamise eeskiri“ tunnistatakse kehtetuks.

(9) Kareda Vallavolikogu 17.05.2011 määrus nr 8 „Kareda valla lemmikloomade registri põhimäärus“ tunnistatakse kehtetuks.

(10) Koeru Vallavolikogu 24.04.2003 määrus nr 8 „Koeru valla koerte ja kasside pidamise eeskiri“ tunnistatakse kehtetuks.

(11) Koigi Vallavolikogu 11.11.2010 määrus nr 20 „Koigi valla koerte, kasside ja teiste lemmikloomade pidamise eeskiri“ tunnistatakse kehtetuks.

4) Õigusakti vastuvõtmisest tulenevad kulutused ja katteallikad. Ei kaasne.

5) Informatsioon kaasamise kohta, st kes ja kuidas kaasati eelnõu ettevalmistamisse või keda on vaja kaasata eelnõu arutamisse.

Määruse eelnõu ettevalmistamisse kaasati keskkonna peaspetsialist Merike Kont, maastiku- ja heakorraspetsialist Maire Aimsalu ning abivallavanem Marek Kask.

6) Andmed eelnõu algataja kohta, esitamise kuupäev, koostaja nimi ning nimekiri, keda kutsuda istungile ja kellele õigusakt saata.

Eelnõu ja seletuskirja koostas Triin Tõnisson, Järva valla keskkonnaspetsialist 19.03.2018.

Eelnõu on läbi arutatud keskkonnakomisjoni 11. aprilli koosolekul, komisjon otsustas suunata volikogu istungile eelnõu „Järva valla koerte ja kasside pidamise eeskiri“.

**Volikogu poolt esitati muudatusettepanek:**

Muuta § 3 lõike 1 sõnastust vastavalt: *„Avalikus kohas loomaga viibimisel tuleb tagada teiste loomade, inimeste ja vara ohutus ning avalik kord. Selleks peab kasutama jalutusrihma, vajadusel kandevahendit või suukorvi.“*

Valitsus oli ettepanekuga nõus, viis eelnõusse sisse ja lisas juurde lõike 2 sõnastuses: *„Jalutusrihmata avalikus kohas on lubatud viibida vaid teenistuskoeral teenistusülesannete täitmisel.“*

Eelnõu on läbi arutatud keskkonnakomisjoni 7. juuni koosolekul, komisjon otsustas suunata eelnõu „Järva valla koerte ja kasside pidamise eeskiri“ volikogu istungile vastuvõtmiseks.